2. ปัจจัยเสี่ยง

2.1 ความเสี่ยงจากปัจจัยภายนอก

1.  ความเสี่ยงทางด้านการเมือง

    1.  ลักษณะความเสี่ยง: จากสถานการณ์ความไม่แน่นอนทางการเมือง
        รัฐบาลใหม่โดยคณะรัฐมนตรีได้อนุมัติแนวทางการคืนเงินภาษีให้กับผู้ซื้อรถยนต์คันแรก
        ซึ่งจะเป็นตัวกระตุ้นยอดขายรถยนต์ภายในประเทศ และอุตสาหกรรมยานยนต์ของประเทศ

    2.  สาเหตุของความเสี่ยง:
        นโยบายของรัฐบาลได้ส่งผลกระทบอย่างมีนัยสำคัญต่อการขยายตัวและผลกำไรของอุตสาหกรรมยานยนต์โดยรวม

    3.  ผลลัพธ์ที่อาจเกิดขึ้น: คณะรัฐบาลใหม่ที่ชนะการเลือกตั้งด้วยเสียงข้างมากเข้ามาในสภา
        ยังคงต้องทำงานภายใต้แรงกดดัน ในการเปลี่ยนแปลงทางการเมืองนั้น
        ความไม่ต่อเนื่องของนโยบายของรัฐบาลจะส่งผลให้เกิดความไม่แน่นอนต่อการดำเนินกิจการของบริษัทฯ
        และอาจส่งผลต่อความเชื่อมั่นของผู้บริโภค

    4.  โอกาสที่เกิดขึ้นจริง: จากสถานการณ์ในปัจจุบัน
        เป็นการยากที่จะคาดเดาผลลัพธ์ที่จะเกิดขึ้นเนื่องจากระดับความไม่แน่นอนยังคงมีอยู่สูง

    5.  ระบบการจัดการความเสี่ยง: บริษัทฯมีการตื่นตัวอยู่ตลอดเวลา
        ในการรับทราบและตอบสนองนโยบายใหม่โดยการพัฒนาผลิตภัณฑ์ตลอดเวลา
        เพื่อที่จะให้บริษัทได้รับผลประโยชน์สูงสุด จากนโยบายของรัฐบาล ดังจะเห็นได้จาก
        การที่บริษัทฯ ได้รับคำสั่งซื้อชิ้นส่วนของรถยนต์ขนาดเล็กจำนวนมากในปี 2552
        เนื่องจากบริษัทฯ ได้รับผลประโยชน์ จากนโยบายสนับสนุนการผลิตรถยนต์ขนาดเล็ก
        ประหยัดพลังงาน

2.  ความเสี่ยงด้านเศรษฐกิจ

(1) ลักษณะความเสี่ยง: มีความเป็นไปได้ที่อาจเกิดการชะลอตัวทางเศรษฐกิจ
    และส่งผลกระทบในทางลบต่อการลงทุน

(2) สาเหตุของความเสี่ยง: อุปสงค์ และอุปทานในตลาดโดยรวมมีผลกระทบอย่างมากต่อบริษัทฯ

(3) ผลลัพธ์ที่อาจเกิดขึ้น: การชะลอตัวทางเศรษฐกิจ ส่งผลทำให้การบริโภคสินค้าลดลง
    ความต้องการซื้อรถยนต์ของผู้บริโภคจะลดลงไปอย่างมาก
    เนื่องจากผู้บริโภคนั้นจะเลื่อนการซื้อรถยนต์คันใหม่ออกไป เพราะรายได้ที่หดหายไป
    ดังนั้นผู้ผลิตรถยนต์จะลดยอดการสั่งซื้อชิ้นส่วน ทำให้บริษัทฯสูญเสียรายได้

(4) โอกาสที่เกิดขึ้นจริง: เมื่อต้นปี พ.ศ. 2554
    เศรษฐกิจทั่วโลกได้รับผลกระทบจากเหตุการณ์สึนามิในประเทศญี่ปุ่น
    ซึ่งส่งผลกระทบต่ออุตสาหกรรมยานยนต์อย่างยิ่ง
    รวมถึงสภาวะที่ไม่แน่นอนของเศรษฐกิจของทวีปยุโรปและเศรษฐกิจสหรัฐฯที่หยุดนิ่ง
    ทำให้ระบบเศรษฐกิจขาดเสถียรภาพ

(5) ระบบการจัดการความเสี่ยง: ผู้บริหารได้ตระหนักถึงผลกระทบทางเศรษฐกิจ
    ดังนั้นจึงได้กำหนดให้มีมาตรการตรวจสอบอย่างใกล้ชิด โดยมุ่งเน้นในเรื่องการลดค่าใช้จ่าย
    และประสิทธิภาพในการดำเนินงาน
    มาตรการเหล่านี้จะช่วยลดความเสี่ยงที่อาจกระทบต่อผลการดำเนินงานของบริษัทฯ
    เช่นเดียวกัน กลุ่มบริษัท อาปิโก
    ได้กระจายความเสี่ยงในการลงทุนไปยังภายในธุรกิจการผลิตต่างๆของอุตสาหกรรมยานยนต์ของบริษัทฯเช่น
    โรงงานผลิตชิ้นส่วนยานยนต์, ธุรกิจตัวแทนจำหน่ายรถยนต์, ระบบนำทางทางรถยนต์
    และมีบริษัทฯในเครือที่อยู่ต่างประเทศ อาทิ เช่น ประเทศสาธารณรัฐประชาชนจีน
    และประเทศมาเลเซีย

3.  ความเสี่ยงจากความผันผวนของราคาวัตถุดิบ

(1) ลักษณะความเสี่ยง: ความเสี่ยงที่เกิดจากความผันผวนของราคาเหล็ก

(2) สาเหตุของความเสี่ยง: เหล็กเป็นวัตถุดิบหลักที่บริษัทฯใช้ในกระบวนการผลิต
    ราคาเหล็กมีความผันผวนสูงกับอุปสงค์และอุปทานของตลาดโลก

(3) ผลลัพธ์ที่อาจเกิดขึ้น: กำไรของบริษัทฯจะได้รับผลกระทบโดยตรงจากราคาวัตถุดิบที่สูงขึ้น
    ซึ่งส่งผลกระทบโดยตรงต่อมูลค่าเพิ่มของบริษัทฯและทำให้กำไรลดลง

(4) โอกาสที่เกิดขึ้นจริง:
    ราคาเหล็กในตลาดมีความผันผวนสูงและมีแนวโน้มที่จะปรับตัวสูงขึ้นอย่างต่อเนื่อง

(5) ระบบการจัดการความเสี่ยง: บริษัทฯมีการติดตามความเคลื่อนไหวของราคาเหล็กอย่างใกล้ชิด
    รวมทั้งยังมีการเจรจากับลูกค้าอย่างต่อเนื่อง โดยกว่าร้อยละ 80 ของสัญญาซื้อขายระบุให้
    บริษัทฯสามารถปรับราคาของผลิตภัณฑ์ให้สอดคล้องกับต้นทุนและความผันผวนของราคาวัตถุดิบได้ตามข้อตกลงในสัญญาซื้อขายชิ้นส่วนที่บริษัทฯทำกับลูกค้านั้นได้กำหนดให้บริษัทฯสามารถปรับราคาได้เป็นครั้งคราว
    ซึ่งข้อตกลงในการปรับราคาดังกล่าวจะช่วยลดผลกระทบจากความผันผวนของราคาวัตถุดิบ

4.  ความเสี่ยงจากอัตราแลกเปลี่ยนเงินตราต่างประเทศ

(1) ลักษณะความเสี่ยง: ความเสี่ยงจากความผันผวนของอัตราแลกเปลี่ยนเงินตราต่างประเทศ
    จะมีผลต่อกำไรสุทธิของบริษัทฯ

(2) สาเหตุของความเสี่ยง: กลุ่มบริษัท อาปิโก
    มีรายรับและรายจ่ายในรูปของสกุลเงินต่างประเทศ ดังนี้

  ------------- ------------- -------------- ---------------------------------------
  สกุลเงิน        รายรับ (พันบาท) รายจ่าย (พันบาท) ประเภทของธุรกรรม

  ดอลลาร์สหรัฐฯ   13,209.12     2,757.64       ชำระเงินแก่เจ้าหนี้ในต่างประเทศสำหรับค่าวัตถุดิบ
                ดอลลาร์สหรัฐฯ   ดอลลาร์สหรัฐฯ    เครื่องจักร และชิ้นส่วนอะไหล่

  เยน           ไม่มี           188,085.84 เยน ชำระเงินแก่เจ้าหนี้ในต่างประเทศสำหรับค่า
                                             เครื่องจักร และชิ้นส่วนอะไหล่

  ยูโร           ไม่มี           4,159.92 ยูโร   ชำระเงินแก่เจ้าหนี้ในต่างประเทศสำหรับค่าวัตถุดิบ
                                             และเครื่องจักร และชิ้นส่วนอะไหล่

  สวิสฟรังก์       ไม่มี           1,046.42 ฟรังก์  ชำระเงินแก่เจ้าหนี้ในต่างประเทศสำหรับค่าวัตถุดิบ

  ปอนด์          ไม่มี           40.52 ปอนด์     ชำระเงินแก่เจ้าหนี้ในต่างประเทศสำหรับค่าวัตถุดิบ

  โครนสวีเดน     ไม่มี           286.33 โครน    ชำระเงินแก่เจ้าหนี้ในต่างประเทศสำหรับค่าวัตถุดิบ
  ------------- ------------- -------------- ---------------------------------------

(3) ผลลัพธ์ที่อาจเกิดขึ้น: ความผันผวนของอัตราแลกเปลี่ยนเงินตราต่างประเทศ
    อาจทำให้รายได้ของบริษัทฯลดลงและรายจ่ายเพิ่มขึ้น อย่างไรก็ตาม
    ระดับการเกิดความเสี่ยงดังกล่าวของบริษัทฯนั้นอยู่ในระดับต่ำ
    เนื่องจากรายได้และรายจ่ายหลักของบริษัทฯ เป็นสกุลเงินบาท

(4) โอกาสที่เกิดขึ้นจริง: ในตลาดการค้าโลกมีการเปลี่ยนแปลงอย่างต่อเนื่อง
    และอัตราแลกเปลี่ยนเงินตราต่างประเทศก็จะมีการเคลื่อนไหวไปตามตลาดโลก
    จึงมีความเป็นไปได้ว่า การเปลี่ยนแปลงของอัตราแลกเปลี่ยน
    อาจทำให้เกิดความเสียเปรียบได้สูง

(5) ระบบการจัดการความเสี่ยง: สำหรับบริษัทในกลุ่ม อาปิโก
    ซึ่งมีทั้งรายรับและรายจ่ายในสกุลเงินตราต่างประเทศนั้น
    มีนโยบายในการป้องกันความเสี่ยงแบบธรรมชาติ (Natural Hedge Transaction)
    หรือในอีกความหมายก็คือว่า ใช้เงินที่ได้รับมา
    นำไปชำระหนี้เจ้าหนี้ที่เรียกเก็บในสกุลเงินเดียวกัน นอกจากนี้ บริษัทฯ
    ได้ดำเนินการบริหารความเสี่ยงหลายอย่างกับทางธนาคาร
    เช่นการทำสัญญาการซื้อขายอัตราแลกเปลี่ยนเงินตราต่างประเทศล่วงหน้า เป็นต้น

5.  ความเสี่ยงจากอัตราดอกเบี้ย

(1) ลักษณะความเสี่ยง: ความเสี่ยงทีเกิดจากความผันผวนของอัตราดอกเบี้ย
    ซึ่งส่งผลกระทบต่อต้นทุนทางการเงินของบริษัทฯ

(2) สาเหตุของความเสี่ยง: โดยปกติธุรกิจบริษัทฯต้องการการลงทุนล่วงหน้าจำนวนมาก อย่างน้อย
    2-3 ปี ก่อนทำการผลิตจริง ดังนั้น บริษัทฯจึงต้องการเงินทุน ซึ่งก็คือเงินกู้จากสถาบันการเงิน
    เพื่อรองรับการขยายตัว ปัจจุบัน บริษัทฯมีสินเชื่อระยะยาวคงค้างจำนวนมาก
    ซึ่งอัตราดอกเบี้ยเงินกู้เหล่านี้เป็นอัตราดอกเบี้ยลอยตัว เป็นเหตุให้
    บริษัทฯมีความเสี่ยงจากความผันผวนของอัตราดอกเบี้ย

(3) ผลลัพธ์ที่อาจเกิดขึ้น: จากการฟื้นตัวของตลาดโลกหลังจากภาวะเศรษฐกิจถดถอยครั้งล่าสุด
    อัตราดอกเบี้ยมีแนวโน้มปรับตัวสูงขึ้น ทำให้บริษัทฯ
    ประสบกับต้นทุนของเงินทุนที่สูงขึ้นตามอัตราดอกเบี้ยลอยตัว
    อันส่งผลกระทบโดยตรงต่อผลกำไรของบริษัทฯ

(4) โอกาสที่เกิดขึ้นจริง: มีความเป็นไปได้สูงเนื่องจากอัตราดอกเบี้ยมีแนวโน้มปรับตัวสูงขึ้น

(5) ระบบการจัดการความเสี่ยง: เพื่อบรรเทาความเสี่ยงดังกล่าว
    บริษัทฯได้ทำข้อตกลงสินเชื่อค้างชำระบางส่วนกับด้วยสัญญาแลกเปลี่ยนดอกเบี้ย
    เพื่อตรึงอัตราดอกเบี้ยให้อยู่ในระดับที่เหมาะดังตารางดังต่อไปนี้

  --------- -------------- ------------------------- ------------------------ -----------------------
  เงินต้น     เงินต้นค้างชำระ ณ อัตราส่วนการบริหารความเสี่ยง   อัตราดอกเบี้ย               อัตราดอกเบี้ยแลกเปลี่ยนแล้ว
            วันที่ 31 ธันวาคม                                                     
            2554                                                              

  1,200     225 ล้านบาท     100%                      เงินบาท อัตราคงที่ (1        4.77%
  ล้านบาท                                             เดือน)+0.65%              

                           133%                      4.77%                    อัตราดอกเบี้ยฝากประจำ (6
                                                                              เดือน)+3.19%

  400       80 ล้านบาท      50%                       เงินบาทอัตราคงที่ + 3.5%     5.97%
  ล้านบาท                                                                      

  2,000     1,880 ล้านบาท   20%                       อัตราดอกเบี้ยฝากประจำ (6    5.65%
  ล้านบาท                                             เดือน) + 3.3%             

  1,200     1,079ล้านบาท    35%                       อัตราดอกเบี้ยเงินกู้ยืมขั้นต่ำ –   5.33%
  ล้านบาท                                             1.75%                    

                           36%                       อัตราดอกเบี้ยเงินกู้ยืมขั้นต่ำ –   5.38%
                                                     1.75%                    
  --------- -------------- ------------------------- ------------------------ -----------------------

ในปี พ.ศ. 2554 ตามตารางข้างต้น
บริษัทฯได้กำหนดอัตราดอกเบี้ยคงที่ไว้สำหรับเงินกู้ประมาณร้อยละ 46 ของเงินกู้ทั้งหมด

6.  ความเสี่ยงจากภัยธรรมชาติ

(1) ลักษณะความเสี่ยง: เดือนมีนาคม พ.ศ. 2554
    ประเทศญี่ปุ่นประสบกับสึนามิครั้งที่ร้ายแรงที่สุดในประวัติศาสตร์ ในเดือน ตุลาคม พ.ศ. 2554
    ประเทศไทยประสบกับมหาอุทกภัยครั้งที่ร้ายแรงที่สุดในประวัติศาสตร์ เช่นกัน

(2) สาเหตุของความเสี่ยง: ภัยสึนามิที่ประเทศญี่ปุ่นเมื่อต้นปีที่ผ่านมา ส่งผลให้ผู้ผลิตชิ้นส่วนรถยนต์
    และผู้ผลิตวัตถุดิบหลายรายไม่สามารถจัดส่งชิ้นส่วนและวัตถุดิบได้ชิ้นส่วนและวัตถุดิบบางชนิดต้องส่งมาจากโรงงานในประเทศญี่ปุ่นและมีส่วนประกอบบางชิ้นส่วนไม่สามารถหาจากที่อื่นมาทดแทนจากแหล่งอื่นได้
    ทำให้บริษัทผู้ส่งออกหลายแห่งไม่สามารถส่งชิ้นงานบางอย่างออกไปให้ลูกค้าได้
    หรือต้องเลื่อนการผลิตชิ้นส่วนบางตัวออกไป
    อันส่งผลกระทบต่อการส่งมอบของอุตสาหกรรมโดยรวม นอกจากนี้
    มหาอุทกภัยครั้งใหญ่ที่เกิดขึ้นเมื่อเดือนตุลาคม พ.ศ. 2554 โรงงานของบริษัทฯจมอยู่ในน้ำสูง
    2.2 เมตร และการดำเนินงานของสำนักงานใหญ่ต้องหยุดชะงัก
    และย้ายสายการผลิตไปยังโรงงานแห่งอื่นที่ไม่ได้อยู่ในพื้นที่ประสบภัย

(3) ผลลัพธ์ที่อาจเกิดขึ้น: เหตุการณ์ทั้งสองครั้งส่งผลกระทบโดยตรงต่อการผลิตของบริษัทฯ
    บริษัทฯไม่สามารถสร้างรายได้และผลกำไรตามที่คาดการณ์
    รวมถึงมาตรการบรรเทาและฟื้นฟูบริษัทฯ ทำให้เกิดค่าใช้จ่ายเพิ่มสูงขึ้นอย่างมาก

(4) โอกาสที่เกิดขึ้นจริง: ภัยธรรมชาติเป็นสิ่งที่ไม่สามารถคาดการณ์ได้
    บริษัทเชื่อว่ามีโอกาสที่จะเกิดภัยธรรมชาติอีกในอนาคต

(5) ระบบการจัดการความเสี่ยง: ผู้บริหารระดับสูงของกลุ่มบริษัทอาปิโก
    ได้ตระหนักถึงผลกระทบอันร้ายแรงของภัยธรรมชาติเป็นอย่างมาก
    จึงได้กำหนดนโยบายหลายอย่างเพื่อกระจายความเสี่ยง
    บริษัทฯได้ตั้งโรงงานกระจายตัวกันในหลายๆพื้นที่ในประเทศซึ่งสามารถย้ายสายการผลิตบางส่วนไปยังโรงงานเหล่านั้นได้หากจำเป็น
    นอกจากนี้
    บริษัทฯยังได้ทำประกันภัยเพื่อได้รับเงินชดเชยกรณีโรงงานถูกน้ำท่วมหรือธุรกิจหยุดชะงักไว้แล้ว

2.2 ความเสี่ยงจากปัจจัยภายใน

1.  ความเสี่ยงจากการพึ่งพาผู้บริหารสูงสุดเพียงผู้เดียว

(1) ลักษณะความเสี่ยง: การพึ่งพาผู้บริหารสูงสุดเพียงผู้เดียว
    อาจเกิดผลกระทบในทางลบต่อบริษัทฯ

(2) สาเหตุของความเสี่ยง: นายเย็บ ซู ชวน ประธานและประธานเจ้าหน้าที่บริหาร
    มิเพียงแต่เป็นผู้บริหารสูงสุดเพียงผู้เดียวของบริษัทฯเท่านั้น
    แต่ยังต้องรับผิดชอบฝ่ายการตลาดและสัมพันธ์ลูกค้า
    และมีความสัมพันธ์อย่างแน่นแฟ้นกับลูกค้าอีกด้วย

(3) ผลลัพธ์ที่อาจเกิดขึ้น: หากขาดนายเย็บ ซู ชวนแล้ว
    บริษัทฯอาจตกอยู่ในความเสี่ยงต่อการสูญเสียยอดจำหน่ายให้แก่คู่แข่งได้
    ในขณะสภาวะการแข่งขันสูงของอุตสาหกรรมยานยนต์

(4) โอกาสที่เกิดขึ้นจริง: ปัจจุบัน นายเย็บ ซู ชวน ยังไม่มีแผนการที่จะเกษียณตนเอง
    แต่จะยังคงสนับสนุนการทำงานและการพัฒนาของบริษัทฯต่อไป

(5) ระบบการจัดการความเสี่ยง: บริษัทฯได้ทำการฝึกอบรมและพัฒนาทีมผู้บริหารใหม่ๆ
    ซึ่งเป็นไปตามวัตถุประสงค์และนโยบายของบริษัทฯ

2.  ความเสี่ยงจากการควบคุมการจัดการกลุ่มผู้ถือหุ้นใหญ่

(1) ลักษณะความเสี่ยง: การไม่สามารถตรวจสอบและถ่วงดุลอำนาจของกลุ่มผู้ถือหุ้นใหญ่

(2) สาเหตุของความเสี่ยง: ปัจจุบันบริษัทฯมีผู้ถือหุ้นรายใหญ่ 2 กลุ่ม คือกลุ่มของ นายเย็บ และ
    กลุ่มโซจิทสึ คอร์ปอเรชั่น ซึ่งถือหุ้นรวมกันประมาณร้อยละ 50 ของทุนจดทะเบียนชำระแล้ว
    ซึ่งมีอำนาจในการบริหารจัดการ

(3) ผลลัพธ์ที่อาจเกิดขึ้น:
    ผู้ถือหุ้นใหญ่อาจมีอำนาจในการกำหนดวาระการประชุมในการประชุมผู้ถือหุ้น ดังนั้น
    ผู้ถือหุ้นรายย่อย
    อาจไม่มีคะแนนเสียงเพียงพอในการตรวจสอบและถ่วงดุลอำนาจในวาระการประชุมที่กลุ่มผู้ถือหุ้นรายใหญ่เสนอ

(4) โอกาสที่เกิดขึ้นจริง: มีความเป็นไปได้น้อย
    ที่ผู้ถือหุ้นรายใหญ่จะมีอำนาจจัดการเบ็ดเสร็จเกี่ยวกับผลประโยชน์ ที่ไม่ลงตัว เนื่องจาก
    คณะกรรมการบริษัทฯประกอบด้วย กรรมการอิสระถึง 5 ท่าน จากจำนวนกรรมการทั้งหมด 9
    ท่าน ในการทำหน้าที่ตรวจสอบการดำเนินงานของผู้บริหาร

(5) ระบบการจัดการความเสี่ยง: ปัจจุบัน กรรมการอิสระ
    ได้ทำหน้าที่ตรวจสอบการดำเนินงานของผู้บริหาร
    เพื่อให้มั่นใจได้ว่ามีการปกป้องผลประโยชน์ของผู้ถือหุ้นรายย่อย

3.  ความเสี่ยงจากความไม่แน่นอนของรายได้จากอุปกรณ์จับยึดเพื่อประกอบรถยนต์
    และการผลิตแม่พิมพ์

(1) ลักษณะความเสี่ยง:
    ความเสี่ยงจากความไม่แน่นอนของรายได้จากบริษัทฯหนึ่งในกลุ่มที่ทำการผลิตอุปกรณ์จับยึดประกอบรถยนต์
    และการผลิตแม่พิมพ์

(2) สาเหตุของความเสี่ยง:
    ปริมาณความต้องการซื้ออุปกรณ์จับยึดนั้นเป็นไปตามการผลิตของรุ่นรถยนต์
    โดยปกติแล้วจะมีการเปลี่ยนทุกๆ 3-5 ปี
    ทำให้บริษัทฯมีความเสี่ยงจากรายได้ที่ไม่แน่นอนจากการจำหน่ายอุปกรณ์จับยึด

(3) ผลลัพธ์ที่อาจเกิดขึ้น: เมื่อเปรียบเทียบกับธุรกิจอื่นของบริษัทฯ
    รายได้จากการจำหน่ายอุปกรณ์จับยึดเพื่อประกอบรถยนต์ และผลิตแม่พิมพ์
    ของแต่ละปีมีความผันผวนมากที่สุด

(4) โอกาสที่เกิดขึ้นจริง: จากลักษณะปกติของธุรกิจการผลิตอุปกรณ์จับยึดเพื่อประกอบรถยนต์
    และการผลิตแม่พิมพ์นี้ ความไม่แน่นอนของรายได้จึงไม่สามารถหลีกเลี่ยงได้

(5) ระบบการจัดการความเสี่ยง: บริษัทฯมีความสัมพันธ์อันดีกับลูกค้า
    ประกอบกับผลิตภัณฑ์มีคุณภาพสูง
    เป็นสิ่งประกันว่ายอดการจำหน่ายอุปกรณ์จับยึดเพื่อประกอบรถยนต์ และแม่พิมพ์นั้น
    ยังสามารถไปได้ดี อีกทั้งบริษัทฯได้มีการเติบโตอย่างต่อเนื่อง ทำให้กว่าร้อยละ 50
    อุปกรณ์จับยึดเพื่อประกอบรถยนต์ และแม่พิมพ์ เป็นการผลิตเพื่อใช้สำหรับธุรกิจภายในบริษัทฯ

4.  ความเสี่ยงจากการแข่งขันในอุตสาหกรรมการผลิตชิ้นส่วนยานยนต์

(1) ลักษณะความเสี่ยง: ตลาดยานยนต์มีการแข่งขันสูงมาก
    บริษัทต้องเผชิญกับสภาวะการแข่งขันกันเองอย่างสูงจากบริษัทฯผู้ผลิตชิ้นส่วนยานยนต์รายอื่น
    เมื่อการแข่งขันเข้มข้นขึ้น ย่อมมีโอกาสที่บริษัทฯอาจสูญเสียส่วนแบ่งการตลาดให้กับคู่แข่งได้

(2) สาเหตุของความเสี่ยง: ในการสั่งซื้อชิ้นส่วนยานยนต์แต่ละครั้ง
    บริษัทผู้ผลิตยานยนต์จะคัดเลือกผู้ผลิตชิ้นส่วนยานยนต์ล่วงหน้าก่อนการผลิตจริง
    และจะมอบคำสั่งซื้อให้แก่ผู้ผลิตชิ้นส่วนที่ได้รับการคัดเลือก
    อย่างต่อเนื่องตลอดอายุของยานยนต์รุ่นนั้นๆ ดังนั้น อุตสาหกรรมนี้จึงมีการแข่งขันสูง
    เพื่อให้ได้รับคำสั่งซื้อจากลูกค้า ซึ่งหมายถึงการประกันรายได้ที่แน่นอนเป็นระยะเวลายาวนาน

(3) ผลลัพธ์ที่อาจเกิดขึ้น: การไม่ได้รับคำสั่งซื้อที่ควรจะได้จากลูกค้า
    เป็นความเสี่ยงที่อาจส่งผลกระทบอย่างมากต่อการดำเนินงานของบริษัทฯ

(4) โอกาสที่เกิดขึ้นจริง: เนื่องจากบริษัทฯมีชื่อเสียง ในการผลิตชิ้นส่วนยานยนต์คุณภาพสูง
    ด้วยราคาที่สามารถแข่งขันได้ นอกจากนี้การให้บริการมีประสิทธิภาพ
    และการส่งสินค้าที่ตรงต่อเวลา ทั้งหมดนี้ ทำให้บริษัทฯได้รับความเชื่อมั่น
    จากบริษัทผู้ผลิตยานยนต์ทั่วโลก

(5) ระบบการจัดการความเสี่ยง:
    ด้วยเทคโนโลยีทันสมัยผนวกกับความพยายามในการพัฒนาศักยภาพในด้านวิศวกรรม
    รวมถึงความสัมพันธ์อันดีกับลูกค้า บริษัทฯสามารถรักษาระดับความเป็นผู้ผลิตชิ้นส่วนยานยนต์
    ที่มีความสามารถในการแข่งขันสูงที่สุดในตลาดแห่งหนึ่ง

5.  ความเสี่ยงจากการควบคุมคุณภาพ

(1) ลักษณะความเสี่ยง: คุณภาพของงานเป็นปัจจัยหลักแห่งความสำเร็จสำหรับผู้ผลิตชิ้นส่วนยานยนต์

(2) สาเหตุของความเสี่ยง:
    ในตลาดยานยนต์ที่มีการแข่งขันสูงความบกพร่องของผลิตภัณฑ์เป็นสิ่งที่ไม่สามารถยอมรับได้
    การผลิตชิ้นงานที่มีตำหนิอาจส่งผลในทางลบต่อชื่อเสียงของบริษัทฯ
    การเรียกคืนชิ้นส่วนยานยนต์และอุบัติเหตุร้ายแรง

(3) ผลลัพธ์ที่อาจเกิดขึ้น: บริษัทฯอาจประสบความเสี่ยงจากการสูญเสียลูกค้า
    หากไม่สามารถรักษามาตรฐานของผลิตภัณฑ์ของลูกค้าไว้ได้

(4) โอกาสที่เกิดขึ้นจริง: บริษัทฯได้ตระหนักถึงความสำคัญในการควบคุมคุณภาพของผลิตภัณฑ์
    เพื่อความพึงพอใจของลูกค้า จึงมั่นใจได้ว่า
    ความเสี่ยงจากการควบคุมคุณภาพจะลดลงอย่างต่อเนื่อง

(5) ระบบการจัดการความเสี่ยง: บริษัทฯได้ตั้งเป้าหมายที่จะลดจำนวนของเสียผลิตภัณฑ์ให้เหลือ
    0% จึงได้ทำการลงทุนเพิ่มเกี่ยวกับมาตรฐานและการควบคุมคุณภาพของผลิตภัณฑ์
    บริษัทฯได้รับการรับรองระบบมาตรฐานคุณภาพ ISO/TS 16949 นอกจากนี้
    บริษัทฯยังรับประกันลูกค้าในเรื่องคุณภาพของผลิตภัณฑ์ซึ่งได้ระบุอยู่ในสัญญาจัดซื้อโดยยินยอมให้ลูกค้าคืนผลิตภัณฑ์ที่ไม่เป็นไปตามข้อกำหนดของลูกค้า

6.  ความเสี่ยงด้านปัญหาแรงงาน

(1) ลักษณะความเสี่ยง:ความเสี่ยงอันเนื่องจากปัญหาแรงงานอาจส่งผลกระทบต่อการดำเนินงานของบริษัทฯ

(2) สาเหตุของความเสี่ยง:กลุ่มสหภาพแรงงานในอุตสาหกรรมผลิตรถยนต์นับเป็นกลุ่มที่ยังไม่มีความมั่นคง

(3) ผลลัพธ์ที่อาจเกิดขึ้น: ความสัมพันธ์ที่ไม่ดีระหว่างบริษัทฯและสหภาพแรงงาน
    อาจนำไปสู่ความขัดแย้งระหว่างบริษัทผู้ผลิตกับกลุ่มสหภาพแรงงาน

(4) โอกาสที่เกิดขึ้นจริง:อาจเกิดการประท้วงขึ้นได้หากความสัมพันธ์ระหว่างบริษัทฯและสหภาพแรงงานอ่อนแอ

(5) ระบบการจัดการความเสี่ยง:บริษัทฯมุ่งเน้นการสื่อสารอย่างมีประสิทธิภาพและการให้ผลตอบแทนที่เหมาะสมซึ่งเป็นปัจจัยสำคัญที่จะช่วยลดปัญหาความขัดแย้งข้อพิพาทแรงงานและจะลดผลกระทบต่อการผลิต

7.  ความเสี่ยงด้านการปฏิบัติงานโดยความปลอดภัย สิ่งแวดล้อมและชุมชน

(1) ลักษณะความเสี่ยง: ความเสี่ยงจากอันตรายและการสูญเสียที่อาจเกิดขึ้นจากความปลอดภัย
    สิ่งแวดล้อมและชุมชน

(2) สาเหตุของความเสี่ยง: ธรรมชาติของธุรกิจกลุ่มบริษัท อาปิโก
    นั้นมีความเสี่ยงที่อาจก่อให้เกิดอันตราย และ ความสูญเสีย
    หากปราศจากการจัดการด้านความปลอดภัยที่ดี
    พนักงานของบริษัทฯและผู้เกี่ยวข้องอาจได้รับผลกระทบ

(3) ผลลัพธ์ที่อาจเกิดขึ้น: ในด้านความปลอดภัย
    การกระทำและสภาพแวดล้อมหรือสภาพการณ์ที่ไม่ปลอดภัย อาจทำให้พนักงานประสบอุบัติเหตุ
    ในด้านสิ่งแวดล้อมและชุมชน หากขาดการจัดการที่ดี ซึ่งรวมถึงการควบคุมมลภาวะ
    และการบำบัดของเสีย อาจส่งผลกระทบในด้านลบต่อ ประสิทธิภาพการผลิตของบริษัทฯ

(4) โอกาสที่เกิดขึ้นจริง:
    บริษัทฯได้กำหนดนโยบายที่ชัดเจนเกี่ยวกับความปลอดภัยในด้านสิ่งแวดล้อม ชุมชน
    และการจัดฝึกอบรมให้พนักงานอย่างต่อเนื่อง โดยย้ำเตือนถึงความสำคัญการออกแบบ
    การผลิตโครงสร้างพื้นฐาน และระบบการผลิต ทำให้บริษัทฯสามารถลดความสูญเสีย
    และอันตรายจากการทำงานที่อาจเกิดขึ้นได้

(5) ระบบการจัดการความเสี่ยง:
    นอกจากนี้บริษัทฯยังได้มีการจัดกิจกรรมที่ส่งเสริมสภาพแวดล้อมในการทำงานให้มีความสะอาดและความปลอดภัย
    รวมทั้งกิจกรรม 5ส
    โดยคำนึงถึงการสร้างมาตรฐานในการทำงานที่จะช่วยเพิ่มประสิทธิภาพในการผลิต
    การสร้างสภาพแวดล้อมในสถานที่ทำงานที่ปลอดภัย สะอาด สะดวก
    และง่ายต่อการตรวจสอบสิ่งผิดปกติที่อาจเกิดขึ้น ในด้านสิ่งแวดล้อม
    บริษัทฯยังได้รับการรับรองมาตรฐาน ISO 14001
    ซึ่งเป็นมาตรฐานรับรองระบบการจัดการสิ่งแวดล้อม
    แสดงให้เห็นถึงศักยภาพของบริษัทฯในการจัดการและแก้ไขปัญหาสิ่งแวดล้อม